نايضة هاد ليامات بين محمد بودريقة، الرئيس السابق للرجاء البيضاوي والرئيس الحالي جواد الزيات على المليار. بودريقة طلب من مكتب الرجاء يرجع ليه مليار سنتيم، اللي سبق ليه سلفو للفريق منين كان رئيس، وقرر يصعد أكثر، خصوصا بعد تصريحات الزيات الأخيرة، اللي أكد فيها أنه بحث فالوثائق ومالقاش مليار بودريقة. هاد التصريح قلق بودريقة، وهدد بنشر، كل الوثائق، التي تؤكد انه كايسال للرجا مليار سنتيم، في حسابه الخاص على موقع التواصل الاجتماعي، وأكثر من هادشي كامل هدد يمشي للقضاء، باش يرجع فلوسو. وكشفت مصادر مطلعة ل”كود” أن الزيات رجع كيساوي فاش شاف العين حمارت، خصوصا أن بودريقة عندو ما يفيد أنه كايسال المليار. هاد المصادر أكدت أن بودريقة طلب اجتماع عاجل مع الزيات لوضع النقاط على الحروف باش يرجع فلوسو ومريضنا ما عندو باس، والا غادي يمشي للمحكمة خلال الأيام القليلة المقبلة. 
نايضة بين بودريقة والزيات على المليار والقضية تقدر تمشي للمحكمة